[pic] | EUROOPAN KOMISSIO |

Bryssel 26.4.2011

KOM(2011) 230 lopullinen

2011/0095 (NLE)

Ehdotus:

NEUVOSTON JA KOMISSION PÄÄTÖS

unionin kannasta EU:n ja Montenegron vakautus- ja assosiaationeuvoston päätökseen työjärjestyksensä muuttamisesta

PERUSTELUT

1. Toukokuun 1 päivänä 2010 voimaan tulleen Euroopan yhteisöjen ja niiden jäsenvaltioiden sekä Montenegron tasavallan välisen vakautus- ja assosiaatiosopimuksen 124 artiklassa määrätään, että vakautus- ja assosiaationeuvosto voi päättää perustaa muita erityiskomiteoita tai -elimiä avustamaan sitä sen tehtävien hoitamisessa. Vakautus- ja assosiaationeuvosto määrittelee työjärjestyksessään tällaisten komiteoiden tai elinten kokoonpanon, tehtävät ja toimintatavat.

2. Euroopan talous- ja sosiaalikomitea, Euroopan unionin alueiden komitea ja Montenegron viranomaiset haluavat perustaa kaksi neuvoa-antavaa sekakomiteaa, jotka luovat vuoropuhelua ja yhteistyötä osapuolten työmarkkinaosapuolten ja muiden kansalaisyhteiskunnan edustajien sekä alue- ja paikallisviranomaisten välillä. Tämän vuoksi vakautus- ja assosiaationeuvoston on muutettava työjärjestystään.

3. Komissio ehdottaa, että vakautus- ja assosiaationeuvosto perustaa kaksi neuvoa-antavaa sekakomiteaa:

4. molempien osapuolten osoittaman suuren kiinnostuksen vuoksi perustettava neuvoa-antava sekakomitea edustamaan työmarkkinaosapuolia ja muita kansalaisyhteiskunnan järjestöjä, joita on Euroopan unionin puolesta edustanut Euroopan talous- ja sosiaalikomitea ja Montenegron puolesta sikäläiset työmarkkinaosapuolet ja muut kansalaisyhteiskunnan järjestöt;

5. molempien osapuolten osoittaman suuren kiinnostuksen vuoksi perustettava neuvoa-antava sekakomitea edustamaan kummankin osapuolen alue- ja paikallisviranomaisia, joita on Euroopan unionin puolesta edustanut Euroopan unionin alueiden komitea ja Montenegron puolesta paikallis- ja alueviranomaisten vaaleilla valitut edustajat.

6. Ehdotettujen neuvoa-antavien sekakomiteoiden on tarkoitus muodostaa Euroopan unionin ja Montenegron työmarkkinaosapuolten ja muiden kansalaisyhteiskunnan järjestöjen sekä alue- ja paikallisviranomaisten välisiä vuoropuhelu- ja yhteistyöfoorumeja, joilla voidaan vaikuttaa suuresti kyseisten tahojen suhteiden kehitykseen sekä Euroopan yhdentymiseen. Vuoropuhelun ja yhteistyön avulla valmistaudutaan tulevaan työhön Euroopan talous- ja sosiaalikomiteassa ja Euroopan unionin alueiden komiteassa sekä Montenegron jäsenyyteen Euroopan unionissa sekä helpotetaan tietojenvaihtoa yhteistä etua koskevissa ajankohtaisissa kysymyksissä, jotka koskevat erityisesti EU:n talous-, sosiaali- ja aluepolitiikan ja liittymisprosessin tämänhetkistä tilannetta. Lisäksi kannustetaan tietojenvaihtoon toissijaisuusperiaatteen käytännön toteuttamisessa kaikilla alue- ja paikallistason elämänalueilla sekä käsitellään kaikkia muita jommankumman osapuolen ehdottamia kysymyksiä, jotka saattavat tulla esiin osana vakautus- ja assosiaatiosopimuksen täytäntöönpanoa ja liittymistä valmistelevaa strategiaa. Vakautus- ja assosiaationeuvosto voi myös kuulla ehdotettua neuvoa-antavaa sekakomiteaa, ennen kuin se tekee sille kuuluvista asioista päätöksiä. Komiteoiden kuuleminen on kuitenkin vakautus- ja assosiaationeuvoston harkinnassa.

7. Ehdotettujen neuvoa-antavien sekakomiteoiden perustamisella ei ole rahoitusvaikutuksia EU:n talousarvioon, koska montenegrolaiset osallistujat vastaavat omista kuluistaan ja Euroopan unionin kulut katetaan Euroopan talous- ja sosiaalikomitean ja Euroopan unionin alueiden komitean talousarviosta.

8. Liitteenä on ehdotus neuvoston ja komission päätökseksi vakautus- ja assosiaationeuvostossa vahvistettavasta Euroopan unionin kannasta, kuten kyseisen vakautus- ja assosiaatiosopimuksen tekemisestä 29 päivänä maaliskuuta 2010 tehdyn neuvoston ja komission päätöksen 3 artiklan 1 kohdassa säädetään.

2011/0095 (NLE)

Ehdotus:

NEUVOSTON JA KOMISSION PÄÄTÖS

unionin kannasta EU:n ja Montenegron vakautus- ja assosiaationeuvoston päätökseen työjärjestyksensä muuttamisesta

EUROOPAN UNIONIN NEUVOSTO JA

EUROOPAN KOMISSIO, jotka

ottavat huomioon Euroopan unionin toiminnasta tehdyn sopimuksen ja erityisesti sen 218 artiklan 9 kohdan,

ottavat huomioon Euroopan atomienergiayhteisön (Euratom) perustamissopimuksen ja erityisesti sen 101 artiklan,

ottavat huomioon Euroopan yhteisöjen ja niiden jäsenvaltioiden sekä Montenegron tasavallan, jäljempänä ’Montenegro’, välisen vakautus- ja assosiaatiosopimuksen tekemisestä 29 päivänä maaliskuuta 2010 annetun neuvoston ja komission päätöksen ja erityisesti sen 3 artiklan 1 kohdan,

ottavat huomioon Euroopan komission ehdotuksen,

sekä katsovat seuraavaa:

9. Vakautus- ja assosiaatiosopimuksen 119 artiklalla perustetaan vakautus- ja assosiaationeuvosto.

10. Kyseisen sopimuksen 120 artiklassa määrätään, että vakautus- ja assosiaationeuvosto vahvistaa oman työjärjestyksensä.

11. Kyseisen sopimuksen 124 artiklassa määrätään, että vakautus- ja assosiaationeuvosto voi perustaa muita erityiskomiteoita tai -elimiä avustamaan sitä sen tehtävien hoitamisessa. Kyseisen sopimuksen 124 artiklassa määrätään myös, että vakautus- ja assosiaationeuvosto määrittelee työjärjestyksessään tällaisten komiteoiden tai elinten kokoonpanon, tehtävät ja toimintatavat,

OVAT HYVÄKSYNEET TÄMÄN PÄÄTÖKSEN:

Ainoa artikla

Euroopan yhteisöjen ja niiden jäsenvaltioiden sekä Montenegron tasavallan välisen vakautus- ja assosiaatiosopimuksen 119 artiklalla perustetussa vakautus- ja assosiaationeuvostossa vahvistettava unionin kanta, joka koskee neuvoa-antavan sekakomitean perustamista Euroopan talous- ja sosiaalikomitean kanssa, neuvoa-antavan sekakomitean perustamista Euroopan unionin alueiden komitean kanssa sekä kyseisen vakautus- ja assosiaationeuvoston työjärjestyksen muuttamista 124 artiklan mukaisesti, perustuu tämän päätöksen liitteenä olevaan vakautus- ja assosiaationeuvoston päätösluonnokseen. Mainittuun päätösluonnokseen voidaan hyväksyä vähäisiä muutoksia ilman neuvoston uutta päätöstä.

Tehty Brysselissä

Komission puolesta | Neuvoston puolesta |

Puheenjohtaja | Puheenjohtaja |

LIITE

EU:n ja Montenegron vakautus- ja assosiaationeuvoston päätös N:o 1/2011, annettu 20 päivänä kesäkuuta 2011, vakautus- ja assosiaationeuvoston työjärjestyksen vahvistamisesta annetun päätöksen N:o 1/2010 muuttamisesta siten, että perustetaan neuvoa-antava sekakomitea Euroopan talous- ja sosiaalikomitean kanssa ja neuvoa-antava sekakomitea Euroopan unionin alueiden komitean kanssa

VAKAUTUS- JA ASSOSIAATIONEUVOSTO, joka

ottaa huomioon Euroopan yhteisöjen ja niiden jäsenvaltioiden sekä Montenegron tasavallan, jäljempänä ’Montenegro’, välisen vakautus- ja assosiaatiosopimuksen ja erityisesti sen 124 artiklan,

sekä katsoo seuraavaa:

12. Euroopan unionin ja Montenegron työmarkkinaosapuolten, muiden kansalaisyhteiskunnan järjestöjen sekä alue- ja paikallisviranomaisten vuoropuhelulla ja yhteistyöllä voidaan vaikuttaa suuresti niiden suhteiden kehitykseen sekä Euroopan yhdentymiseen.

13. Tällainen yhteistyö voitaisiin asianmukaisesti järjestää perustamalla kaksi neuvoa-antavaa sekakomiteaa. Yksi neuvoa-antava sekakomitea perustetaan Euroopan talous- ja sosiaalikomitean sekä montenegrolaisten työmarkkinaosapuolten ja muiden kansalaisyhteiskunnan järjestöjen välille. Toinen neuvoa-antava sekakomitea perustetaan Euroopan unionin alueiden komitean sekä Montenegron paikallis- ja alueviranomaisten vaaleilla valittujen edustajien välille.

14. Päätöksellä N:o 1/2010 vahvistettua vakautus- ja assosiaationeuvoston työjärjestystä olisi vastaavasti muutettava,

ON HYVÄKSYNYT TÄMÄN PÄÄTÖKSEN:

1 artikla

Päätös N:o 1/2010 muutetaan lisäämällä siihen seuraavat artiklat:

14 artikla

Neuvoa-antava sekakomitea Euroopan talous- ja sosiaalikomitean kanssa

15. Perustetaan Euroopan talous- ja sosiaalikomitean kanssa neuvoa-antava sekakomitea, jonka tehtävä on avustaa vakautus- ja assosiaationeuvostoa vuoropuhelun ja yhteistyön edistämisessä Euroopan unionin ja Montenegron työmarkkinaosapuolten ja muiden kansalaisyhteiskunnan järjestöjen välillä. Tällaiseen vuoropuheluun ja yhteistyöhön kuuluvat kaikki Euroopan unionin ja Montenegron väliset kysymykset, jotka tulevat esiin osana vakautus- ja assosiaatiosopimuksen täytäntöönpanoa. Vuoropuhelun ja yhteistyön avulla pyritään erityisesti seuraaviin tavoitteisiin:

16. Montenegrolaisten työnantajien, työntekijöiden ja muiden kansalaisyhteiskunnan järjestöjen toimintakyvyn valmistelu Euroopan unionin tulevaa jäsenyyttä varten.

17. Montenegrolaisten työnantajien, työntekijöiden ja muiden kansalaisyhteiskunnan järjestöjen valmistelu osallistumaan Euroopan talous- ja sosiaalikomitean työhön Montenegron liittymisen jälkeen.

18. Tietojenvaihto yhteistä etua koskevissa kysymyksissä, erityisesti liittymisprosessin tämänhetkisestä tilanteesta sekä montenegrolaisten työnantajien, työntekijöiden ja muiden kansalaisyhteiskunnan järjestöjen valmistautumisesta tähän prosessiin.

19. Kokemusperäiseen tietojenvaihtoon ja suunnitelmalliseen vuoropuheluun kannustaminen a) montenegrolaisten työnantajien, työntekijöiden ja muiden kansalaisyhteiskunnan järjestöjen sekä b) EU:n jäsenvaltioiden työnantajien, työntekijöiden ja muiden kansalaisyhteiskunnan järjestöjen välillä, mukaan luettuna verkottuminen tietyillä aloilla, joilla suorat yhteydet ja yhteistyö saattaisivat osoittautua tehokkaimmaksi tavaksi ratkaista erityisongelmia.

20. Keskustelu kaikista muista jommankumman osapuolen ehdottamista kysymyksistä, jotka saattavat tulla esiin osana vakautus- ja assosiaatiosopimuksen täytäntöönpanoa ja liittymisen valmistelua.

21. Euroopan talous- ja sosiaalikomitean kanssa perustettavassa neuvoa-antavassa sekakomiteassa on kuusi jäsentä, jotka edustavat Euroopan talous- ja sosiaalikomiteaa, ja kuusi jäsentä, jotka edustavat montenegrolaisia työmarkkinaosapuolia ja muita kansalaisyhteiskunnan järjestöjä. Myös tarkkailijoita voidaan kutsua komitean kokouksiin.

22. Euroopan talous- ja sosiaalikomitean kanssa perustettava neuvoa-antava sekakomitea toimii, kun vakautus- ja assosiaationeuvosto kuulee sitä, ja se toimii omasta aloitteestaan silloin, kun on kyse vuoropuhelun edistämisestä talouselämän ja kansalaisyhteiskunnan välillä.

23. Jäseniä valittaessa on varmistettava, että Euroopan talous- ja sosiaalikomitean kanssa perustettava neuvoa-antava sekakomitea edustaa mahdollisimman hyvin sekä Euroopan unionin että Montenegron työmarkkinaosapuolia ja muita kansalaisyhteiskunnan järjestöjä. Montenegron valtio nimittää virallisesti sekakomitean montenegrolaiset jäsenet työmarkkinaosapuolten ja muiden kansalaisyhteiskunnan järjestöjen ehdotusten perusteella. Kyseisten ehdotusten on perustuttava työmarkkinaosapuolten ja muiden kansalaisyhteiskunnan järjestöjen piirissä järjestettyihin osallistaviin ja läpinäkyviin valintamenettelyihin.

24. Euroopan talous- ja sosiaalikomitean kanssa perustettavan neuvoa-antavan sekakomitean puheenjohtajina toimivat Euroopan talous- ja sosiaalikomitean jäsen ja Montenegron työmarkkinaosapuolien ja muiden kansalaisyhteiskunnan järjestöjen edustaja.

25. Euroopan talous- ja sosiaalikomitean kanssa perustettava neuvoa-antava sekakomitea vahvistaa työjärjestyksensä.

26. Euroopan talous- ja sosiaalikomitea ja Montenegron valtio vastaavat kumpikin omista henkilöstö-, matka- ja oleskelukuluistaan, jotka aiheutuvat niiden edustajien osallistumisesta neuvoa-antavan sekakomitean kokouksiin ja sekakomitean työryhmien kokouksiin.

27. Kokousten aineellisiin järjestelyihin liittyvistä kustannuksista vastaa kokouksen järjestävä osapuoli.

15 artikla

Euroopan unionin alueiden komitean kanssa perustettava neuvoa-antava sekakomitea

28. Perustetaan Euroopan unionin alueiden komitean kanssa neuvoa-antava sekakomitea, jonka tehtävä on avustaa vakautus- ja assosiaationeuvostoa vuoropuhelun ja yhteistyön edistämisessä Euroopan unionin ja Montenegron alue- ja paikallisviranomaisten välillä. Tällaisen vuoropuhelun ja yhteistyön avulla pyritään erityisesti seuraaviin tavoitteisiin:

29. Montenegron alue- ja paikallisviranomaisten toimintakyvyn valmistelu Euroopan unionin tulevaa jäsenyyttä silmällä pitäen.

30. Montenegron alue- ja paikallisviranomaisten valmistelu alueiden komitean työhön osallistumiseen Montenegron liittymisen jälkeen.

31. Tietojenvaihto yhteistä etua koskevissa ajankohtaisissa kysymyksissä, erityisesti EU:n aluepolitiikan ja liittymisprosessin tämänhetkisestä tilanteesta sekä Montenegron alue- ja paikallisviranomaisten valmistautumisesta näihin politiikkoihin.

32. Monenvälisen suunnitelmallisen vuoropuhelun kannustaminen a) montenegrolaisten alue- ja paikallisviranomaisten sekä b) EU:n jäsenvaltioiden alue- ja paikallisviranomaisten välillä, mukaan luettuna verkottuminen tietyillä aloilla, joilla EU:n jäsenvaltioiden ja Montenegron alue- ja paikallisviranomaisten suorat yhteydet ja yhteistyö saattaisivat osoittautua tehokkaimmaksi tavaksi käsitellä yhteistä etua koskevia erityiskysymyksiä.

33. Alueiden välistä yhteistyötä koskeva säännöllinen tietojenvaihto Montenegron ja EU:n jäsenvaltioiden alue- ja paikallisviranomaisten välillä.

34. Kannustaminen aluepolitiikkaa ja rakennepoliittisia toimia koskevien kokemusten ja tietojen vaihtoon a) Montenegron alue- ja paikallisviranomaisten sekä b) EU:n jäsenvaltioiden alue- ja paikallisviranomaisten välillä erityisesti alueellisten ja paikallisten kehittämissuunnitelmien tai -strategioiden valmistelua koskevan taitotiedon ja menetelmien alalla sekä liittymistä edeltävien ja rakennerahastojen tehokkaimman hyödyntämisen alalla.

35. Montenegron alue- ja paikallisviranomaisten tukeminen tietojenvaihdon avulla erityisesti toissijaisuusperiaatteen toteuttamisessa kaikilla alue- ja paikallistason elämänalueilla.

36. Keskustelu kaikista muista jommankumman osapuolen ehdottamista kysymyksistä, jotka saattavat tulla esiin osana vakautus- ja assosiaatiosopimuksen täytäntöönpanoa ja liittymistä edeltäviä neuvotteluja.

37. Euroopan unionin alueiden komitean kanssa perustettavassa neuvoa-antavassa sekakomiteassa on [seitsemän] jäsentä, jotka edustavat alueiden komiteaa, ja [seitsemän] jäsentä, jotka ovat Montenegron alue- ja paikallisviranomaisten vaaleilla valittuja edustajia. Kumpikin osapuoli nimittää komiteaan yhtä monta varajäsentä.

38. Euroopan unionin alueiden komitean kanssa perustettava neuvoa-antava sekakomitea toimii, kun vakautus- ja assosiaationeuvosto kuulee sitä, ja se toimii omasta aloitteestaan silloin, kun on kyse alue- ja paikallisviranomaisten vuoropuhelun edistämisestä.

39. Euroopan unionin alueiden komitean kanssa perustettava neuvoa-antava sekakomitea voi tehdä suosituksia vakautus- ja assosiaationeuvostolle.

40. Jäseniä valittaessa on varmistettava, että Euroopan unionin alueiden komitean kanssa perustettava neuvoa-antava sekakomitea edustaa mahdollisimman hyvin sekä Euroopan unionin että Montenegron eri hallintotasojen alue- ja paikallisviranomaisia. Montenegron valtio nimittää virallisesti sekakomitean montenegrolaiset jäsenet alue- ja paikallisviranomaisia edustavien organisaatioiden ehdotusten perusteella. Kyseisten ehdotusten on perustuttava paikallis- tai aluetason virkoihin vaaleilla valittujen henkilöiden keskuudessa järjestettyihin osallistaviin ja läpinäkyviin valintamenettelyihin.

41. Euroopan unionin alueiden komitean kanssa perustettava neuvoa-antava sekakomitea vahvistaa työjärjestyksensä.

42. Euroopan unionin alueiden komitean kanssa perustettavan neuvoa-antavan sekakomitean puheenjohtajina toimivat alueiden komitean jäsen ja Montenegron alue- ja paikallisviranomaisten edustaja.

43. Alueiden komitea ja Montenegron valtio vastaavat kumpikin omista kuluistaan, erityisesti matka- ja oleskelukuluista, jotka aiheutuvat niiden edustajien ja avustavan henkilöstön osallistumisesta Euroopan unionin alueiden komitean kanssa perustettavan neuvoa-antavan sekakomitean kokouksiin.

44. Kokousten aineellisiin järjestelyihin liittyvistä muista kustannuksista vastaa kokouksen järjestävä sopimuspuoli.

2 artikla

Tämä päätös tulee voimaan sen antamista seuraavan toisen kuukauden ensimmäisenä päivänä.

Tehty Luxemburgissa […] päivänä kesäkuuta 2011

Vakautus- ja assosiaationeuvoston puolesta

Puheenjohtaja